KCE บวก 3% รับกำไรพุ่ง 770% คาดครึ่งปีหลังโตแกร่ง “เพิ่มกำลังผลิต-บาทอ่อนค่า” หนุน
KCE บวก 3% ขานรับกำไรพุ่ง 770% เติบโตขึ้น 620 ลบ. คาดว่าครึ่งปีหลังธุรกิจโตแกร่ง จากแรงหนุนของการเพิ่มกำลังการผลิตใหม่ และค่าเงินบาทที่อ่อนค่า
11 ส.ค. 2564

ผู้สื่อข่าวรายงานว่า วันนี้ (11 ส.ค.64) ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE ปิดตลาด อยู่ที่ 82.00 บาท บวก 2.00 บาท หรือ 2.50% สูงสุดที่ 83.50 บาท ต่ำสุดที่ 79.75 บาท ด้วยมูค่าซื้อขาย 2.83 พันล้านบาท

บริษัทหลักทรัพย์คันทรี่กรุ๊ป จำกัด (มหาชน) ระบุได้บทวิเคราะห์ว่า KCE มีกำไรสุทธิไตรมาส 2/2564 อยู่ที่ 620 ล้านบาท เพิ่มขึ้น 770% จากงวดเดียวกันของปีก่อน และเพิ่มขึ้น 23% จากไตรมาสก่อนหน้า ซึ่งสูงกว่าที่ได้คาดการณ์เอาไว้ที่ระดับ 17%
โดยผลการดำเนินงานที่แข็งแกร่งมีปัจจัยหลักมากจากอัตรากำไรขั้นต้นที่ขยายตัว 29% จาก 18.2% ใรไตรมาส 2/2563 และเพิ่มขึ้น 25% ในไตรมาส 1/2564
ขณะที่รายได้ปรับขึ้นมาที่ 3.5 พันล้านบาท เพิ่มขึ้น 66% จากงวดเดียวกันของปีก่อน จากฐานที่ต่ำในช่วงการระบาดของโควิด-19 ในรอบแรก และขยายตัว 4% จากไตรมาสก่อนหน้า ตามวันทำงานที่เพิ่มขึ้น
ทั้งนี้ บริษัทได้ประกาศจ่ายปันผล 0.60 บาทต่อหุ้น ขึ้น XD วันที่ 23 สิงหาคม โดยคาดการณ์ว่าครึ่งปีหลังจะแข็งแกร่งกว่าครึ่งปีแรก ตามการเพิ่มกำลังการผลิตใหม่ และค่าเงินบาทที่อ่อนค่า